钦定古今图书集成/明伦汇编/宫闱典/第087卷 > 琅琊长公主 下嫁穆绍
## 钦定古今图书集成/明伦汇编/宫闱典/第087卷 > 琅琊长公主 下嫁穆绍

按《魏书穆崇传》：“亮子绍，字永业，高祖以其贵臣世胄，
顾念之。九岁，除员外郎，侍学东宫，转太子舍人。十一，
尚琅琊长公主，拜驸马都尉、散骑侍郎，领京兆王愉
文学。世宗初，通直散骑常侍、高阳王雍友。遭父忧，诏
起袭爵散骑常侍，领主衣都统。迁秘书监、侍中、金紫
光禄大夫、光禄卿。又迁卫将军、太常卿。寻除使持节”
都督冀瀛二州诸军事、本将军、冀州刺史，以母老固
辞，忤旨免官。除中书令，转七兵尚书，徙殿中尚书。遭
所生忧，免。居丧以孝闻。又除卫大将军、左光禄大夫、
中书监，复为侍中，领本邑中正。绍无他才能，而资性
方重，罕接宾客，希造人门。领军元文，官权熏灼，曾往
候绍，绍迎送下阶而已，时人叹尚之。及皇太后欲黜
义，犹豫未决，绍赞成之。以功加特进。又拜其次子岩
为给事中，寻加仪同三司，领左右。时侍中元顺与绍
同直，顺尝因醉入其寝所，绍拥被而起，正色让顺曰：
“老身二十年侍中，与卿先君亟连职事，纵卿后进，何
宜相排突也。”遂谢事还家。诏喻久乃起。除车骑大将
军、开府、定州刺史，固辞不拜。又除侍中，托疾未起。河
阴之役，故得免害。庄帝立，尔朱荣遣人征之。绍以为
必死，哭辞家庙。及往见荣于邙山，捧手不拜。荣亦矫
意礼之，顾谓人曰：“穆绍不虚大家儿。”车驾入宫，寻授
尚书令、司空公，进爵为王，给班剑四十人，仍加侍中。
时河南尹李奖往诣绍，奖以绍郡民，谓必加敬。绍又
恃封“邑是奖，国主待之不为动膝。”奖惮其位望，致拜
而还，议者两讥焉。尔朱荣之讨葛荣也，诏上党王天
穆为前锋，次于怀县；司徒公杨椿为右军，绍为后继。
未发，会擒葛荣乃止。未几，降王复本爵。元颢入洛，以
绍为兖州刺史，行达东郡，颢败而反。普泰元年，除都
督青齐兖光四州诸军事、骠骑大将军、开府、青州刺
史。未行其年九月薨，时年五十二。赠侍中、都督《冀相
殷三州》诸军事、大将军、尚书令、太保、冀州刺史，谥曰
“文献。”